**AKSINJA KERMAUNER**

… je vsestranska ustvarjalka, ki piše tako za otroke in mladino kot za odrasle, tekste različnih žanrov (prozo, dramske in scenaristične tekste, besedila za uglasbitev, potopise, strokovne članke o slepoti in slabovidnosti), je rojena 3. avgusta 1956 v Ljubljani.

Že v rosnih letih je imela nenehen stik z znanimi slovenskimi literati, saj sta ji oče, literarni kritik Taras Kermauner, in mati, profesorica ter mladinska pisateljica Alenka Goljevšček, že kot otroku brala poezijo Gregorja Strniše ter Daneta Zajca. Prav tako jo je vedno obdajalo veliko knjig.

Študij je končala z diplomo na Pedagoški fakulteti v Ljubljani, in sicer smer slovenščina ter likovni pouk. Danes poučuje prav ta dva predmeta na Zavodu za slepo in slabovidno mladino v Ljubljani. Mati štirih hčera se je poklicno našla v delu z invalidi, kajti, kot rada poudarja v intervjujih, slednje stvari res zanimajo in ji energijo vračajo dvakratno. Prav zato je avtorica besedil, ki jih poje skupina slepih in slabovidnih Slepi potnik.

Svojo prvo delo je izdala leta 1977, in sicer je to bila pesniška zbirka *Ples pravljic.* Že njena druga knjiga, ki nosi naslov *Kakšne barve je tema?* pa obravnava fenomen slepote in slabovidnosti, h kateremu se vedno znova vrača, saj se s sorodno problematiko ukvarja tudi v knjigi *Tema ni en črn plašč.*

Prva slovenska tipna slikanica za slepe *Snežna roža,* katere posebnost je, da slepi barve otipajo, je izšla leta 2005. Njena avtorica je prav Aksinja Kermauner.Knjiga je bila zaradi svoje didaktične vrednosti izpostavljena tudi na sejmu otroške in mladinske literature v Bologni. Gospa Kermauner je aktivna pri ozaveščanju o potrebah hendikepiranih oseb in se trudi to področje demarginalizirati.

Ker se ne ukvarja s pisanjem profesionalno, lahko, kot pravi sama, piše tudi za lastno dušo ter zabavo, a meni, da lahko pisatelji vplivajo na svoje bralce. Saj je, po njenem mnenju, ne glede na ciljno skupino bralcev (npr. otroci ali odrasli) potrebno pisati z občutkom; samo da imajo otroci raje konkretnejše izražanje.

**LITERARNO USTVARJANJE**

Med širšo slovensko bralsko publiko je Aksinja Kermauner postala znana z romanom **Dnevnik Hiacinte Novak**, ki je izšel v treh delih in ga najpogosteje označujejo kot slovensko različico Dnevnika Bridget Jones. Skupaj s Silvijo Jovanović in Jano Kolarič so ustvarile še prvo slovensko gledališko nanizanko Dosje Hiacinte Novak 1, 2, 3. Med poznavalci knjig, ki so namenjene slepim in slabovidnim, pa je gospa Kermauner poznana ustvarjalka.

**PROZA ZA ODRASLE IN MLADINO**

**In zmaj je pojedel sonce (roman)**

**Smaragdna obzorja (dnevniški roman)**

**Dnevnik Hiacinte Novak (roman)**

**Orionov meč (mladinski roman)**

**Berenikini kodri (roman za odrasle in mladostnike)**

**Fuj, pivoled ; Juhuhu pa ena gnila plastenka (kratka proza)**

**Tema ni en črn plašč (kratka proza)**

**Modrost starodavnega anka (znanstveno-fantastična proza)**

**Axis mundi (znanstveno-fantastična proza)**

**LITERATURA ZA OTROKE IN MLADINO**

**Žiga špaget gre v širni svet (slikanica)**

**Zgodba o angelu in hudički (slikanica)**

**Mario in Daria (scenarij)**

**Polna luna in shujševalna kura (lutkovna igra)**

**Koliko sem bila stara, ko sem se rodila (zbirka otroških anekdot)**

**Kot soscenaristka je sodelovala pri ustvarjanju nadaljevanke Čokoladne sanje, ki so jo predvajali na TV Slovenija.**

**NAGRADE IN PRIZNANJA**

**1997 – priznanje za knjigo *Kakšne barve je tema?,* ki ga je podelil Urad vlade RS za invalide**

**1998 – nagrada Srebrni Aritos**

**2004 – študentska Prešernova nagrada PeF za diplomsko delo *Tipna slikanica za slepe***

**2005 – tipanka *Snežna roža* je bila na sejmu v Bologni izpostavljena kot izjemen dosežek na področju knjig za otroke s posebnimi potrebami**

**2008 – prevod povzetka knjige *Berenikini kodri;* knjiga je prišla v izbor 250 najboljših knjig**

**2010 – plaketa Antona Skale, je najvišje priznanje, ki ga podeljuje Društvo specialnih in rehabilitacijskih pedagogov**

**2011 – tipna slikanica za slepe *Žiga špaget gre v širni svet* je bila razstavljena na knjižnem sejmu v Bologni.**